በኦሮሚያ ለድርቅ ተረጂዎች ድጋፍ የማቅረብ ስራዉ ተጠናክሮ ቀጥሏል
በኦሮሚያ ክልል ካለፈዉ ወር ጀምሮ በድርቁ ለተጎዱ አንዳንድ የክልሉ አካባቢዎች የተለያዩ ድጋፎችን የማድረግ ስራዉ ተጠናክሮ እንደቀጠለ የክልሉ ኮሚኒኬሽን ቢሮ ገለጸ፡፡የቢሮ ሃላፊዉ አቶ አዲሱ አረጋ እንዳመለከቱት ካለፈዉ ወር ጀምሮ በክልሉ  2,049,9871 ዜጎች የዕለት ደራሽ ዕርዳታ እንደሚፈልጉ  መታወቁን ተከትሎ ለተረጂዎች ድጋፍ የማቅረብ ስራዉ ተጠናክሮ ቀጥላል፡፡የፌዴራል የአደጋ ስጋት አመራር ኮሚሽን 342,407.7 ኩንታል የተለያየ ዓይነት የምግብ እህል ድጋፍ ማድረጉ ታዉቃል፡፡ከዉጭ የረድኤት ድርጅቶች የዓለም የምግብ ፕሮግራም (WFP) ለህጻናትና ለሚያጠቡ እናቶች የሚዉል 69,100 ኩንታል አልሚ ምግብ ለግሷል፡፡ የኦሮሚያ ብሄራዊ ክልላዊ መንግስት 186 ሚሊየን ብር ተጨማሪ በጀት በመመደብ የምግብ እህል፣ ዉሃ እና ለከብቶች ሳር እንዲቀርብ በማድረግ ላይ ይገኛል፡፡ በህዝብ ለህዝብ ድጋፍ 11,353 ኩንታል እህል ትርፍ አምራች ከሆኑ አካባቢዎች እንዲሰባሰብ ተደርጎ በድርቁ ለተጎዱ ወገኖቻችን እንዲደርስ መደረጉንም አመልክተዋል፡፡ትምህርት ሚኒስቴር ከ71 ሚሊየን ብር በላይ በመመደብ የትምህርት ቤት ምገባ ፕርግራም እንዲጀመርና በድርቅ በተጠቁ አከባቢዎች የመማር ማስተማር ስራዉ እንዳይስተጓጎል ጥረት በማድረግ ላይ ይገኛል፡፡ ድርቅ ተጠቅተዉ ከነበሩ አካባቢዎች ጉጂ ዞን ላይ አነስተኛ መጠን ያለዉ ዝናብ በቅርቡ ጥሏል፡፡ ኢትዮጵያ ባለፈዉ አመት የተከሰተዉ የከፋ የድርቅ አደጋ በሰዎችና በእንስሳት ህይወት ላይ የከፋ ጉዳት ሳያደርስ እንዲያልፍ ማድረጋ በዘንድሮዉ አመት የድርቅ ተረጅዎች ቁጥር በግማሽ እንዲቀንስ ማድረጉን የፌዴራል የአደጋ ስጋት አመራር ኮሚሽን በቅርቡ ያወጣዉ መግለጫ ጠቁማል፡፡የኢትዮጵያ መንግስት በዚህ አመት ወደ 5.6 ሚሊየን የሚሆኑ ዜጎች ለድርቅ የተጋለጡ መሆኑንና ድጋፍ እንደሚሹ ካለፈዉ ወር ጀምሮ ይፋ ያደረገ ሲሆን 47.35 ቢሊየን ዶላር በመመደብ ለተረጅዎቹ ድጋፍ በማቅረብ ላይ መሆኑን የኮሚሽኑ መግለጫ ያመለክታል፡፡ 